PERKEMBANGAN MAZHAB DALAM ISLAM 



Oleh : Y. Bhg. Dato Haji Ishak bin Haji Baharom 
(Bekas Mufti Negeri Selangor) 

AL-QURAN 

Agama Islam diutus oleh Allah S.W.T. kepada seluruh umat manusia di muka bumi ini. 
Sumber atau pokok ajarannya ialah Al-Quran AlKarim, iaitu sebuah kitab yang tidak ada 
sedikit pun kebatilan dan kepalsuan di dalamnya, yang diturunkan oleh Allah dari langit. 
Firman Allah yang bermaksud: 

” Kitab Al-Quran ini, tidak ada sebarang syak padanya ( tentang datangnya dari Allah 
dan tentang sempurnanya) , ia pula menjadi pentunjuk bagi orang-orang ( hendak ) 
bertakwa. " (Al-Baqarah : 2) 

Al-Quran adalah sebuah kitab yang mengandungi aqidah (kepercayaan) dan Syariah 
(undang-undang). Ia membicarakan tentang amal ibadah dan juga membicarakan tentang 
perlembagaan atau sistem hidup duniawi, seperti undang-undang keluarga, hukum jual- 
beli, peraturan perbicaraan harian, hukum-hukum yang berhubung dengan jenayah dan 
balasannya, dan juga sistem perhubungan antara satu sama lain serta perhubungan 
antarabangsa. 

AL-HADIS 

Di samping Al-Quran sebagai sumber pertama bagi segala hukum-hakam, terdapat pula 
hadith-hadith Rasulullah S. A. W. yang merupakan sebagai penghurai dan penafsir dari Al- 
Quran. Tiap-tiap bab atau fasal hukum fiqh, yang di dapati hadith-hadith yang 
menerangkan apa-apa yang perlu diterangkan dan dijelaskan sebagaimana firman Allah 
yang bermaksud: 

"Dan kami pula turunkan kepadamu (wahai Muhammad) Al-Quran yang memberi 
peringatan, supaya engkau menerangkan kepada manusia akan apa yang telah 
diturunkan kepada mereka dan supaya mereka memikirkannya. " (An-Nahl : 44) 

Rasulullah menerangkan ajaran-ajaran Islam kepada manusia dengan perkataan- 
perkataan, perbuatan-perbuatan dan perakuan-perakuan. 

Di zaman Rasulullah manakala orang-orang Islam menghadapi sesuatu masalah tentang 
hukum-hukum, mereka terus menemui Rasulullah dan bertanya kepada junjungan apa 
yang dimusykilkan. Rasulullah menjawab pertanyaan mereka dengan wahyu yang 
diturunkan kepada junjungan. Firman tuhan yang bermaksud : 

"Dan dia (Muhammad) tidak memperkatakan (sesuatu yang berhubung dengan agama 
Islam) menurut kemahuan dan pendapatnya sendiri. Segala yang diperkatakan itu 
(samada Al-Quran atau Hadith) tidak lain melainkan wahi yang diwahyukan 
kepadanya." (An-Najm : 2-3) 



AL-IJTIHAD 



Rasulullah S.A.W. mengajar sahabat-sahabatnya perkara-perkara yang berhubung dengan 
agama. Mereka adalah orang yang baik penerimaan, halus fahaman, benar, jujur dan 
ikhlas. Dari itu maka segala percakapan dan perbuatan mereka boleh diterima dan dibuat 
pedoman. Rasulullah membenarkan mereka berijtihad, jika tidak ada nas atau hukum dari 
Al-Quran dan hadith-hadith. Dengan syarat tidak terkeluar dari prinsip-prinsip atau 
peraturan-peraturan agama yang telah ditetapkan. 

Kebenaran dan Permulaan Ijtihad 

Rasulullah telah mengutuskan sahabatnya yang bernama Muaz Bin Jabal ke negeri 
Yaman sebagai pendakwah, juga sebagai kadi. Sebelum pemergiannya, Rasulullah telah 
menemuduganya dengan sabdanya : 

"Wahai Muaz, bagaimanakah engkau menyelesaikan sesuatu masalah, jika engkau 
ditanya orang? " Jawab Muaz , "Aku akan menghukum dengan hukuman yang didapati di 
dalam kitab Al-Quran. " Tanya Rasulullah lagi; "Jika tidak ada hukuman dalam Al- 
Quran?" Kata Muaz; "Aku akan hukum dengan sunnah Rasulullah (Al-Hadith). 
"Rasulullah bersabda lagi : "Jika sekiranya tidak ada dalam hadith?", Jawabnya; "Aku 
akan berijtihad. " Kemudian Rasulullah S.A. W. menepuk-nepuk dada Muaz sambil 
bersabda : "Segala puji bagi Allah yang telah memberi petunjuk kepada utusan 
Rasulullah ( Muaz ) denagn perkara yang diredhai oleh Allah dan Rasulnya. " 
(Riwayat Imam Ahmad & Tirmidzi) 

Inilah pengakuan Rasulullah mengenai ijtihad. 

Mengenai penerimaan tuhan dengan hasil ijtihad, jelas dalam sabdanya yang bermaksud : 
"Barangsiapa berijtihad dan betul ijtihad maka ia memperolehi dua pahala. Dan 
barangsiapa berijtihad dan salah ijtihadnya, maka ia dapat satu pahalanya sahaja". 

Perlunya Kepada Ijtihad 

Manakala kehidupan manusia semakin hari semakin luas dan bercabang-cabang, dan 
manusia sendiri bertambah-tambah ramai dari semasa ke semasa, maka bidang ilmu fiqh 
dengan sendirinya menjadi luas, kehidupan orang-orang Islam semakin maju. Ajaran- 
ajaran Islam telah tersebar luas ke seluruh dunia. Maka banyaklah peristiwa-peristiwa dan 
kejadian-kejadian yang berlaku, sedangkan nas-nas hukum dari Al-Quran dan hadith- 
hadith nabi ada masa dan batas-batasnya. Tetapi peristiwa-peristiwa dan kejadian- 
kejadian tetap berkembang dengan luasnya tanpa berhenti-henti. Justeru itu maka tidak 
dapat tidak, perlu adanya perbincangan hukum dan ijtihad. 

Di Zaman Khulafa Ar-Rasyiddin 

Di zaman khulafa Ar-Rasyiddin telah zahir perkara-perkara perumpamaan ijtihad. Di 
antara mereka yang telah tampil kemuka dalam konteks ini, ialah Saidina Umar Al- 
Khattab, dan masa inilah bidang ilmu fiqh telah menonjol beberapa langkah maju ke 
hadapan. 




Tiap-tiap sahabat nabi mengambil kesimpulan dari Al-Quran dan hadith sekadar yang 
mereka dapat, dan memberitahu kepada orang lain pendapat-pendapat mereka. Dari itu 
perjalanan ilmu fiqh terus maju kehadapan lagi. 

Di antara sahabat-sahabat nabi yang berijtihad di Madinah : Saidina Umar Al-Khattab, 
Saidina Ali, Abdullah Bin Umar, Zaid Bin Tsabit, Ubai Bin Kaab, Abu Musa As-Asyari 
dan lain-lain. Sementara di Mekah pula : Abdullah Bin Abbas. Di Kufah : Abdullah Bin 
Utbah. Di Mesir : Abdullah Bin Umar Al-Aash dan lain-lain. 

Pepecahan mereka di beberapa negeri adalah diibaratkan bintang-bintang yang 
bertaburan di langit, dan mereka adalah menjadi ikutan umat Islam kerana sifat-sifat 
mulia dan peribadi yang tinggi yang dimiliki oleh mereka. Pengiktirafan Rasulullah 
S.A.W. terhadap mereka adalah jelas dan tegas. Sabda Rasulullah S.A.W. yang 
bermaksud : 

"Sahabat-sahabatku adalah laksana bintang-bintang di langit, siapa dari mereka yang 
kamu ikut nescaya kamu dapat petunjuk. " 



Ilmu fiqh di kalangan sahabat dan tabiin tidak beku dengan berpegang kepada lafaz-lafaz 
nas sahaja, tetapi mengambil kira sama tentang hukum-hukum untuk menimbang sebab- 
sebab (alat) masa hendak menghukum atau memberi fatwa. 

Perundangan Terus Berkembang : 

Sahabat-sahabat Rasulullah S.A.W. ada mempunyai ramai murid-murid yang belajar dari 
mereka. Murid-murid itu digelar tabiin kerana mereka tidak sempat bertemu dengan 
Rasulullah, tetapi cuma berjumpa dengan sahabat-sahabat nabi sahaja, mereka mengikut 
ajaran-ajaran Rasulullah dan jalan-jalan sahabat nabi. Apa yang jelas bahawasanya 
perpindahan tabiin ke seluruh negeri dan bandar-bandar pada masa itu menyebabkan 
ramai menghadapi bermacam-macam peristiwa dan kejadian yang belum dilalui oleh 
sahabat-sahabat sebelumnya. Maka sudah menjadi kewajipan kepada mereka mencari, 
membahas dan mengkaji hukum-hukum untuk menghadapi peristiwa itu. Maka dengan 
itu bertambah luaslah lagi bidang ilmu fiqh. 

Patut disebut bahawa ilmu fiqh sahabat-sahabat para tabiin tidak beku dengan berpegang 
kepada lafaz-lafaz nas sahaja, tetapi ia mengambil kira sama tentang hukum-hukum 
untuk menimbang akan sebab-sebab (ilah) masa hendak menghukum itu atau untuk 
memberi fatwa. Sebagaimana yang jelas diketahui, bahawa pendapat mereka bermacam- 
macam dan berlainan. Ini disebabkan berlainan tempat dan kedudukan negeri masing- 
masing. Disamping berlebih kurang tentang memahami maksud ayat-ayat Al-Quran dan 
hadith-hadith nabi. Oleh demikian terhasilah berlainan pendapat di antara satu dengan 
yang lain maka inilah yang dinamakan mazhab. 




Di antara tabiin yang berijtihad diwaktu itu ialah : Said Al-Musayyab dan Abdullah bin 
Umar di Madinah. Yahya bin Said, Rabiah bin Abdul Rahman, Atha bin Rabah di Mekah. 
Hassan Al-Basri di Basrah, Thowas bin Kasan di Yaman, Makhul di Syam. 

Di Zaman Umar bin Abdul Aziz. 

Pada tahun 100 Hijrah di zaman pemerintahan Umar bin Abdul Aziz, beliau telah 
menghantar ulama dan fuqaha ke seluruh negera. 

Selanjutnya kerajaan Bani Umayyah telah hilang, timbul pula kerajaan bani Abasiyah, 
disamping itu timbul pula pertelingkahan di antara orang-orang Alawiyyin dengan orang- 
orang Abasiyyin. Dan pertelingkahan di antara Syiah dan Khawarij. Turut berlaku pada 
masa itu penyambungan di antara pemikiran orang Arab dan Yunani (Grik Tua), iaitu 
sebagai natijah dari terjemahan dan pemindahan ilmu pengetahuan. Di masa itu juga 
mula disusun sunnah-sunnah nabi, fatwa-fatwa dan pendapat ulama. Dan ilmu fiqh di 
waktu itu telah masyhur ke seluruh pelusuk negeri dan ramailah orang yang mengikutnya 
dan beramal dengannya, sebagai natijahnya terdirilah beberapa golongan atau pengikut 
fuqaha. 

Di zaman inilah nama imam-imam empat serangkai telah muncul dan temasyhur. Mereka 
adalah diumpamakan bulan purnama yang dikelilingi oleh bintang-bintang yang 
berselerak di sekelilingnya. 

AL-IJMA DAN AL-QIYAS. 

Al-Quran dan Al-Hadith adalah sumber asasi bagi ilmu fiqh Islam, yang mana pada 
permulaannya ialah di zaman Rasulullah SAW sumber-sumber ini bertambah mengikut 
peredaran masa dan bidang luas ilmu fiqh. 

Selain daripada Al-Quran dan Al-Hadis ialah pendapat Rasulullah SAW yang sama 
dinamakan ijma. Maksud dengan ijma ialah persetujuan atau permuafakatan ulama di atas 
satu perkara atau hukum yang tidak ada nas dari Al-Quran dan Al-Hadith pada satu-satu 
masa. 

Di sana terdapat juga "Al-Qiyas" kerana bahawasanya hukum syara pada gholibnya 
mempunyai beberapa ilah atau sebab-sebab yang boleh diketahui, apabila terdapat hukum 
yang dinaskan, maka bolehlah dipindahkan hukum itu kepada perkara yang tidak ada nas 
jika terdapat sama ilahnya. Seperti wajib zakat pada padi adalah diqiyaskan daripada 
gandum, kerana terdapat sama pada ilatnya, iaitu mengeyangkan dan tahan disimpan. 

Maka dapat dibuat kesimpulan, bahawasanya Al-Quran, Al-Hadis, Al-Ijma dan Al-Qiyas 
merupakan sumber-sumber hukum yang terus hidup subur dan menjadi perbendaharaan 
yang besar yang membuka luas pintu-pintu bidang ilmu fiqh Islam, ia menambah 
perbendaharaan, kekuatan dalam hukum-hukum Islam. 




MAZHAB-MAZHAB YANG MUKTABAR DALAM ISLAM. 



Sebenarnya mazhab-mazhab dalam Islam adalah banyak, kerana ulama-ulama yang 
bekemampuan terdiri daripada sahabat-sahabat Nabi, para tabiin dan tabi Al-Tabiin yang 
mempunyai cukup syarat-syarat dan keperluan berijtihad adalah ramai, tetapi mengikut 
pendapat ulama, bahawasanya mazhab yang muktabar yang boleh dibuat pendapat dan 
beramal untuk umum cuma empat mazhab sahaja, mengikut qaul yang rajih. Iaitu : 
Mazhab Syafie, Maliki, Hanafi dan Hanbali kerana keempat-empat mazhab ini ada 
mempunyai peraturan-peraturan, kaedah-kaedah dan panduan-panduan yang sempurna 
lagi lengkap yang ditulis oleh mereka dalam kitab-kitab mereka. Yang mana menjadi 
bahan-bahan yang tak ternilai dalam perbendaharaan undan-undang Islam. Adapun 
mazhab-mazhab yang lain, maka tidak ada mempunyai kaedah-kaedah yang cukup yang 
dibukukan untuk dijadikan panduan dalam bidang perundangan sebagaimana yang empat 
tadi. 

Ada juga mazhab-mazhab yang lain lagi selain daripada mazhab yang empat, tetapi 
tidaklah begitu terkenal dan lengkap dan tidak mempunyai kaedah-kaedah usul-usul yang 
dibukukan. 

MAZHAB HANAFI 

Adalah diasaskan oleh Nu'man Bin Tsabit. Lahir pada tahun 80 Hijrah. Beliau adalah 
seorang berjiwa besar dan berakhlak tinggi. Juga beliau seorang yang bijak dalam ilmu 
pengetahuan. Cekap memberikan satu-satu keputusan bagi masalah-masalah atau 
problem yang dihadapi. Oleh kerana beliau seorang yang berpengetahuan, bijak dan 
berakhlak mulia, maka beliau dapat membuat perhubungan yang rapat dengan pembesar 
negara. Ia mendapat tempat yang baik dalam masyarakat dan berjaya menyandang 
jawatan yang tinggi dalam pemerintahan. 

Iman Abu Hanifah terkenal sebagai seorang alim dalam ilmu fiqh di negeri Iraq. Dan 
beliau juga sebagai ketua ahli fikir (ahli ra'u). Golongan cerdik pandai pada masa itu 
menyifatkan beliau sebagai "akal dalam ilmu pengetahuan". 

Semasa hidupnya, beliau dapat menuruti bermacam-macam pertumbuhan dan 
perkembangan ilmu pengetahuan, baik di bidang ilmu dan politik mahupun ilmu agama. 
Zaman beliau memang dikenali sebagai zaman pertumbuhan politik, agama dan ideologi- 
ideologi dan ism-ism yang bermacam-macam. Beliau dapat hidup dalam dua zaman 
pemerintahan Umaiyah dan juga di zaman pemerintahan 'Abasiyah. 

Sesungguhnya Abu Hanifah seorang yang luas pemikiran dan banyak ilmu. Tetapi beliau 
sangat merendah diri. Beliau tidak terpedaya dengan Ukirannya sendiri. Dan beliau 
pernah berkata "Bahawasanya pendapat kami adalah salah satu dari pendapat dan jika 
didapati pendapat yang lebih baik dan tepat maka pendapat itu lebih benar dan utama". 




Abu Hanifah seorang yang berperibadi tinggi dalam majlis perbahasan. Beliau tidak 
sekali-kali menghina mereka yang berbahas dengan mereka. Mereka tidak pernah 
mengkafirkan sesiapa yang berbahas dengannya, kerana beliau berpendapat : "Sesiapa 
yang mengkafirkan seseorang maka ia terlebih dahulu kafir dari orang itu.” 

MAZHAB MALIKI 

Pengasas mazhab Maliki ialah Malik Bin Anas, lahirnya di kota Madinah dalam tahun 93 
hijrah. Beliau dilahirkan 13 tahun selepas lahirnya Iman Abu Hanifah. Semasa hidupnya, 
Iman Malik dapat menurut dua corak pemerintahan : Umaiyah dan Abasiyah, di mana 
perlingkahan sengit dua pemerintahan sering terjadi. Di masa itu juga pengaruh ilmu 
pengetahuan Arab, Parsi dan Hindi tumbuh dengan suburnya dikalangan masyarakat di 
waktu itu. 

Iman Malik menghafaz Al-Quran dan hadith-hadith Rasulullah S. A. W. Ingatannya sangat 
kuat dan menjadi adat kepadanya. Manakala beliau mendengar hadith-hadith daripada 
guru-guru, terus disimpulkan tali bagi menyenangkan perhitungan bilangan hadith-hadtih 
yang sudah beliau pelajari. 

Pada permulaan hidup Imam Malik bercita-cita menjadi biduan tetapi ibunya 
menasihatkan supaya beliau meninggalkan cita-cita itu, dan meminta beliau supaya 
mempelajari ilmu fiqh, beliau menerima nasihat ibunya dengan baik. 
Iman Malik adalah seorang guru yang miskin, pernah satu hari kayu bumbungnya 
rumahnya telah roboh, tenis beliau menjual kayu itu untuk mendapat sedikit wang untuk 
perbelanjaan hidupnya, tetapi pada akhirnya beliau dimurahkan Allah akan rezekinya 
sehingga beliau menjadi seorang kaya. Setelah baliau menjadi seorang kaya, beliau 
memakai pakaian yang mahal dan memakai bau-bauan yang baik. Imam Malik adalah 
seorang yang aktif dalam menuntut ilmu. Beliau banyak membuat perhubungan dengan 
ahli-ahli hadith dan ulama. Imam Malik dianggap sebagai ketua atau imam bagi ilmu 
hadith. Sanad-sanad (sandararan-sandaran) yang dibawa oleh beliau termasuk salah satu 
sanad-sanad yang terbaik dan benar. Beliau seorang yang dipercayai, adil dan kuat 
ingatannya, cermat dan halus memilih rawi-rawi hadith. Pendek kata Imam Malik adalah 
orang yang tidak diragui dalam konteks ini. 

Imam Malik tetap berpegang teguh S.A.W. dalam menganggap hadith-hadith itu 
petunjuk, penyuluh kepada manusia. Tidak harus seseorang meninggalkan dan 
membelakangkannya. 

Sebelum Imam Malik menjadi guru, beliau lebih dahulu mendalami dalam bidang 
pelajaran sehingga kadang-kala beliau tidak tidur. Setelah fikiran beliau matang dan 
benar-benar berkebolehan barulah beliau mengajar. 

Hukum-hukum fiqh yang diberikan oleh Imam Malik adalah berdasarkan Al-Quran dan 
hadith. Imam Malik menjadikan hadith sebagai pembantu bagi memahami Al-Quran, 
Imam Malik sangat cermat dalam memberi penerangan dan hukum-hukum. Beliau 
berfikir panjang sebelum memberi satu-satu hukum atau fatwa. 




Beliau pernah berkata : "Kadang-kala aku berjaga satu malam suntuk untuk mencari 
jawapan bagi satu-satu soalan yang dikemukakan kepada aku". Apabila beliau ditanya 
satu-satu hukum, beliau terus berkata kepada penanya "Pulanglah dahulu supaya aku 
dapat berfikir". Ramai manusia merendah-rendahkan Imam Malik dengan sebab beliau 
melewatkan menjawab sebarang pertanyaan. Imam Malik menangis dan berkata "Aku 
bimbang kerana aku akan disoal satu hari nanti dalam ( hari kiamat)". 



Mazhab Syafi’e 

Mazhab Syafie adalah diasaskan oleh Muhamad bin Idris Al-Syafie. Beliau dilahirkan 
pada tahun 105 hijrah, sebuah bandar yang bernama Ghizah di Palestin . Beliau seorang 
miskin, tetapi kaya dengan semangat dan bercita-cita tinggi dalam menuntut ilmu. Beliau 
banyak mengembara dalam menceduk dan menimba ilmu. Imam Syafie dianggap 
seorang yang dapat memadukan antara hadith dan fikiran dan membentuk undang- 
undang fiqh. Pada permulaannya beliau cenderung dalam bidang sastera dan syair-syair, 
tetapi beliau mengubah pendiriannya kepada mempelajari ilmu fiqh dan hadith hingga 
sampailah beliau ke kemuncak yang paling tinggi dalam bidang tersebut. 
Imam Syafie ialah imam yang ketiga mengikut susunan tarikh kelahiran. Beliau adalah 
penyokong kepada ilmu hadith dan pembaharu agama (mujaddid) bagi abad yang ke-2 
hijrah. Imam Ahmad Bin Hanbal pernah berkata : diceritakan kepada nabi muhamad 
S. A. W. bahawa Allah menghantar kepada umat ini seorang pembaharu kepada agama, 
Umar Bin Abdul Aziz dihantar untuk abad yang pertama dan aku harap Imam Syafie 
merupakan mujadid abad yang kedua. 

Nama asalnya ialah Muhamad Bin Idris, lahir di bandar ghizah di Palestin pada tahun 105 
hijrah, inilah tarikh paling masyur dikalangan ahli sejarah. Beliau adalah keturunan Bani 
Hashim dan Abdul Mutalib. Keturunannya bertemu dengan keturunan Rasulullah S.A.W. 
pada datuk Rasulullah iaitu Abdul Manaf. 

Semasa muda Imam Syafie, hidup dalam kemiskinan, hingga beliau terpaksa mengumpul 
batu-batu, belulang, pelepah tamar dan tulang-tulang untuk ditulis di atasnya, terkadang- 
kadang beliau terpaksa pergi ke tempat-tempat perhimpunan orang ramai meminta kertas 
untuk menulis pelajarannya. 

Imam Syafie menghafaz Al-Quran dengan mudah, iaitu semasa beliau masih kecil lagi, 
beliau menghafaz dan menulis hadith-hadith. Beliau sangat tekun mempelajari kaedah- 
kaedah dan nahu bahasa Arab. Untuk tujuan itu beliau pernah mengembara ke kampung 
dan tinggal bersama dengan puak Hazyal selama 10 tahun. Kerana puak ( kabilah ) Hazyl 
terkenal suatu kabilah yang paling baik bahasa Arabnya. Imam Syafie banyak menghafaz 
syair-syair dan qasidah dari puak Hazyl, begitu juga beliau banyak menumpukan masa 
dan tenaganya kepada sastera dan sejarah pada masa mudanya, tetapi Allah menghendaki 
dan melorongkan kepadanya dalam bidang ilmu fikah. 

Di antara sebabnya, pada suatu hari Imam Syafie bersyair sambil menunggang kuda 
bersama-sama beliau seorang lelaki. Lalu berkata lelaki itu, tidak sesuai engkau bersyair 
kerana itu boleh menjatuhkan maruah. 




Alangkah baiknya belajar ilmu fiqh? Kata-kata itu sangat memberi kesan kepada Imam 
Syafie. Dari sejak itu beliau menumpukan masa dan tenaga kepada ilmu fiqh. 



Salah seorang guru Imam Syafie dalam pelajaran ilmu fiqh dan hadith ialah Imam Malik. 
Ilmu fiqh yang dibawa oleh Imam Syafie adalah merupakan satu zaman perkembangan 
ilmu fiqh dalam sejarah perundangan Islam kerana beliaulah yang menghimpunkan atau 
menyatukan ilmu fiqh ahli-ahli akal dan fikir dengan ilmu fiqh ahli-ahli akal dan hadith. 
Ilmu fiqh Imam Syafie juga merupakan ikatan sunnah dan qias, dan pemikiran dengan 
beberapa pertimbangan dan sekatan sebagaimana ia juga ilmu fiqh yang menetapkan 
cara-cara atau peraturan untuk memahami Al-Quran dan Al-Hadith. Juga ia menetapkan 
kaedah-kaedah pengeluaran hukum dan kesimpulannya. Lantaran itulah beliau berhak 
dianggap penaja bagi ilmu usul fiqh. 



Mazhab Hanbali 

Nama bagi pengasas Imam Hanbali ialah Ahmad Bin Mohamad Bin Hanbal. Lahir di 
bandar Baghdad pada tahun 164 hijrah. Ibnu Hanbal adalah dari keluarga miskin, kerana 
bapanya tidak meninggalkan di waktu matinya melainkan sebuah rumah yang kecil yang 
didiaminya. Untuk menampung kehidupannya, belaiu terpaksa bekerja di kedai jahit 
untuk mengambil upah. 

Ibnu Hanbal menuntut ilmu sepanjang hayatnya. Beliau tetap mempelajari hadith 
sehingga beliau menjadi seorang imam, orang pemah berkata kepadanya: "Sampai 
bilakah engkau nak menuntut ilmu? Padahal engkau sudah mencapai darjat paling tinggi 
dan engkau telah menjadi imam bagi seluruh umat Islam?" Imam Ibnu Hanbal menjawab: 
"Aku menuntut ilmu dari hujung dunia hinggalah ke pintu kubur." 

Memang benar beliau tidak pernah jemu menuntut ilmu sepanjang hayatnya. Imam 
Syafie adalah salah seorang dari guru Ahmad Bin Hanbal. Ibnu Hanbal bertemu Imam 
Syafie semasa di Hijaz, sewaktu beliau menunaikan fardu haji, Imam Syafie mengajar di 
Masjidil Haram. Ibnu Hanbal mempelajari daripadanya, kemudian mereka bertemu pula 
pada kali kedua di Baghdad, Imam Syafie menasihatinya supaya beliau mengikutnya ke 
Mesir. Imam Ibnu Hanbal bercadang mengikutinya tetapi niatnya tak sampai. 




